Diari Oficial de la Generalitat Valenciana


Sumari del DOGV 7371, del 30-09-2014 (2014/8723)

RESOLUCIÓ de 9 de setembre de 2014, de la Conselleria de Benestar Social, per la qual es realitza la convocatòria pública per a la participació en el procés de selecció d'entitat col·laboradora del Decret 63/2014, de 25 d'abril, del Consell, pel qual s'aprova el reglament per al reconeixement de les indemnitzacions i les ajudes econòmiques a les víctimes de violència sobre la dona.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7371

Data del DOGV
:   30-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8723


Data del document
:   09-09-2014

Organisme emissor
:   Conselleria de Benestar Social

Tipus de document
:   Resolució

RESOLUCIÓ de 9 de setembre de 2014, de la Conselleria de Benestar Social, per la qual es realitza la convocatòria pública per a la participació en el procés de selecció d'entitat col·laboradora del Decret 63/2014, de 25 d'abril, del Consell, pel qual s'aprova el reglament per al reconeixement de les indemnitzacions i les ajudes econòmiques a les víctimes de violència sobre la dona. [2014/8723]  
L'article 55 de La Llei 7/2012, de 23 de novembre, de la Generalitat, Integral contra la Violència sobre la Dona en l'Àmbit de la Comunitat Valenciana, crea el Fons d'Emergències, en el qual es preveuen ajudes econòmiques immediates de pagament únic a les dones víctimes d'esta violència, a fi d'atendre les seues necessitats més urgents.  
L'article 19 del Decret 63/2014, de 25 d'abril, del Consell, pel qual s'aprova el reglament per al reconeixement de les indemnitzacions i les ajudes econòmiques a les víctimes de violència sobre la dona disposa que l'entitat col·laboradora per a l'entrega i distribució dels fons a les beneficiàries en concepte d'ajuda d'emergència serà seleccionada de conformitat amb el que establix l'article 16.5 de la Llei 38/2003, de 17 de novembre, General de Subvencions.  
Considerant que l'objecte de la col·laboració definit en esta resolució no suposa una contraprestació directa a favor de l'entitat col·laboradora, a càrrec de l'Administració, l'objecte de la col·laboració no es troba inclòs entre els objectes propis del text refós de la Llei de Contractes del Sector Públic de les Administracions Públiques, per la qual cosa de conformitat amb l'article 16.5 de la Llei General de Subvencions, resulta suficient per a la selecció d'entitat col·laboradora la convocatòria i tramitació d'un procediment sotmés als principis de publicitat, concurrència, igualtat i no discriminació i la col·laboració es realitzarà per mitjà de conveni.  
L'article 11 del Decret 9/2014, de 10 de gener, del Consell, pel qual es va aprovar el Reglament Orgànic i Funcional de la Conselleria de Benestar Social establix la competència d'esta en matèria de promoció i execució de mesures per a fer efectiu el dret a la igualtat de tracte i d'oportunitats entre dones i hòmens, promoció, participació i programes de la dona, prevenció de la violència de gènere i atenció a les dones víctimes.  
Per tot això, i d'acord amb el que disposa l'article 28.g de la Llei 5/1983, de 30 de desembre, del Consell, resolc:  
  
Primer  
Sotmetre a convocatòria pública el procés de selecció d'entitat col·laboradora per a la tramitació i liquidació de les ajudes econòmiques immediates de pagament únic a dones víctimes de violència per a atendre les seues necessitats més urgents en cas d'emergència, regulades en el Decret 63/2014, de 25 d'abril, del Consell.  
  
Segon  
Podran obtindre la condició d'entitat col·laboradora les persones jurídiques de dret privat que complisquen amb els requisits de solvència i eficàcia establides en esta convocatòria que realitzen servicis d'assistència social integral a víctimes de violència sobre la dona en règim ambulatori o en règim residencial.  
  
Tercer  
L'entitat col·laboradora seleccionada realitzarà les funcions previstes en l'article 19 del Decret 63/2014, de 25 d'abril, del Consell, fins al 31 de desembre de 2016, sense compensació econòmica.  
  
Quart  
Les entitats sol·licitants hauran d'acreditar:  
a) Solvència tècnica, professional i experiència en la realització de servicis d'assistència social integral a víctimes de violència sobre la dona en règim residencial o en règim ambulatori de com a mínim cinc anys.  
b) Solvència econòmica.  
c) La disposició dels mitjans per al tractament informàtic de les ajudes.  
d) La disposició de personal qualificat en l'atenció i assessorament a les dones víctimes de violència de gènere.  
  
Quint  
No podran obtindre la condició d'entitat col·laboradora aquelles persones jurídiques en què concorreguera alguna de les circumstàncies recollides en l'article 13.2 i 13.3 de la Llei 38/2003, de 17 de novembre, General de Subvencions.  
  
Sext  
Documentació i termini de presentació de sol·licituds per les entitats. Les entitats participants hauran de dirigir les seues sol·licituds a la Direcció General de Família i Dona i presentar-les en el Registre de la Conselleria de Benestar Social siti en la ciutat administrativa 9 d'Octubre, o en qualsevol dels llocs que, amb caràcter general, reconeix, per a la presentació de sol·licituds, l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sèptim  
El termini per a la presentació de sol·licituds serà de quinze dies hàbils a comptar de l'endemà de la publicació en el Diari Oficial de la Comunitat Valenciana d'esta resolució. Junt amb l'imprés de sol·licitud es presentarà la documentació per a acreditar els requisits establits en l'apartat quart i quint d'esta convocatòria, per mitjà:  
  
a) D'acreditació de la personalitat jurídica de l'entitat i de la capacitat d'obrar del representant legal: còpia de l'escriptura de constitució de l'entitat.  
b) D'acreditació de la solvència tècnica i professional: memòria en què s'especifique la experiència en l'atenció a les dones víctimes de violència de gènere en els últims cinc anys, la disposició de seu a la Comunitat Valenciana, els mitjans tècnics i els recursos personals per a la realització dels procediments derivats de l'apartat tercer d'esta convocatòria. L'experiència haurà de ser acreditada amb els corresponents certificats, llevat que esta conste en la Conselleria de Benestar Social.  
  
c) D'acreditació de solvència econòmica: declaració responsable del compromís de subscriure una pòlissa d'assegurança de responsabilitat civil que garantisca els possibles perjuís econòmics derivats de la col·laboració en la gestió del Fons d'Emergència en cas de ser seleccionada com a entitat col·laboradora.  
d) De certificació expedida pels òrgans competents relativa al compliment de les obligacions tributàries i davant de la Seguretat Social o autorització a la Conselleria de Benestar Social per a formular l'oportuna consulta telemàtica.  
e) De declaració responsable de no estar incursa l'entitat sol·licitant en alguna de les circumstàncies recollides en l'article 13.2 i 13.3 de la Llei 38/2003, de 17 de novembre, General de Subvencions.  
  
Octau  
El termini màxim per a resoldre serà de tres mesos a comptar de la data d'efectes d'esta resolució, i el representant legal de l'entitat haurà de procedir a subscriure el conveni de col·laboració en un termini de deu dies hàbils a comptar de la notificació de la resolució de reconeixement de la condició d'entitat col·laboradora. Transcorregut este termini sense que siga procedent, per causes que li resulten imputables, a l'esmentada subscripció es considerarà desistit de la seua petició, de conformitat amb el que establix el 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Contra esta resolució que posa fi a la via administrativa es pot interposar recurs potestatiu de reposició davant de la Conselleria de Benestar Social en el termini d'un mes a partir de l'endemà de la seua publicació, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que es puga interposar un altre recurs que s'estime pertinent.  
  
València, 9 de setembre de 2014.- La consellera de Benestar Social: Asunción Sánchez Zaplana.